**Eheytyshoito**, myös **eheytysterapia**, **muutosterapia** tai **konversioterapia**, on uskomushoitoa, jolla pyritään muuttamaan seksuaalivähemmistöihin kuuluvia ihmisiä kuten homoseksuaaleja heteroseksuaaleiksi sekä sukukupuolivähemmistöihin kuuluvia ihmisiä sukupuoleltaan joko mieheksi tai naiseksi. Nykyisin käytössä olevat eheytyshoidot perustuvat etupäässä psykoanalyysiin tai uskonnollisiin keinoihin. 

Joissain maissa eheytyshoidot on kielletty, sillä niitä pidetään perusteettomina, tehottomina ja haitallisina. Laajan tutkimusnäytön perusteella eheytyshoito on tehotonta henkilön seksuaalisen suuntautumisen tai sukupuoli-identiteetin muuttamiseksi ja se voi aiheuttaa merkittäviä haittoja. Nykyisin homoseksuaalisuutta, biseksuaalisuutta ja sukupuolinormeista poikkeamista ei enää pidetä sairaalloisina tiloina, joita pitäisi hoitaa.

Perusta ja historia
-------------------

Seksuaalisen suuntautumisen eheytyshoidot on tarkoitettu homoseksuaaleille, jotka kokevat seksuaalisen suuntautumisensa sopimattomaksi itselleen ja haluavat muuttua. Eheytyshoitojen kannattajien mielestä homoseksuaaleilla tulisi olla oikeus saada eheytyshoitoja halutessaan sekä päättää itse omasta seksuaalisesta suuntautumisestaan, eikä heitä pitäisi pakottaa hyväksymään oma homoseksuaalisuutensa.

Eheytyshoidot perustuvat käsitykseen, että homoseksuaalisuus on joko huonoa, syntiä tai sosiaalisesti sopimatonta, ja että se johtuu joko sukupuoliroolisekaannuksesta, heikosta maskuliinisesta identiteetistä, heikosta sitoutumisesta omansukupuoliseen vanhempaan, masennuksesta, sikiönaikaisesta traumasta tai heikoista heterososiaalisista taidoista.

Aluksi yhteiskunta näki homoseksuaalisuuden moraalisena syntinä, minkä johdosta sitä lähtivät ensimmäisinä parantamaan uskonnolliset ryhmät. Kun homous patologisoitiin Yhdysvalloissa 1950-luvulla, parantajien joukkoon liittyivät myös psykoanalyytikot. Heidän mielestään homouden syy oli löydettävissä potilaan varhaislapsuuden ongelmista, jotka olivat korjattavissa psykoterapialla.

Homoseksuaalisuuden muutoshoitoja on kutsuttu useilla eri nimityksillä. Käsitteen *eheytyshoito* (engl. *reparative therapy*) lanseerasi yhdysvaltalainen psykologi Joseph Nicolosi vuonna 1991. Korjaamiseen viittaavalla termillä hän halusi korostaa sitä käsitystään, että eheytyshoidolla pyritään korjaamaan ongelma, joka estää täyden psykologisen kypsymisen. Nicolosi toimi myös yhdysvaltalaisen eheytysterapeuttien NARTH-järjestön johtajana. Järjestö on pyrkinyt saamaan homoseksuaalisuuden luokiteltua Yhdysvalloissa uudelleen henkiseksi häiriöksi ja edistämään sen hoitoja. Yhdysvalloissa toimii lisäksi useita uskonnollisia eheytyshoitojärjestöjä.

Hoitomuodot
-----------

Eheytyshoitoihin on kuulunut monenlaisia biologisia, käyttäytymistieteellisiä, kognitiivisia ja psykodynaamisia sekä uskonnollisia hoitomuotoja. Niitä ovat esimerkiksi sähköshokkiterapia yhdistettynä homoeroottisiin kuviin, kouristusterapia, pahoinvointia aiheuttavat lääkkeet, sukupuolihormonit, kivesimplantit, käyttäytymisterapia ja psykoanalyysi. Näistä menetelmistä useimmat on jo poistettu käytöstä, ja nykyisin eheytyshoidoissa keskitytään enimmäkseen psykoanalyysiin perustuviin menetelmiin.

Eheytysterapiaan voi kuulua esimerkiksi itseluokittelu heteroseksuaaliksi, rukoilu, Raamatun lukeminen, homoystävien ja homoelämäntyylin hylkääminen, omaan sukupuoleen kohdistuvien tunteiden tukahduttaminen, urheileminen, heteroseksuaaliset harrastukset ja lopulta heteroseksuaalinen avioliitto.

### Uskonnolliset eheytymiskurssit

Uskonnollisilla eheytyskursseilla homoseksuaaleja pyritään eheyttämään lähinnä uskonnollisin keinoin. Eheyttäminen perustuu siihen, että Jumala voi joidenkin ihmisten käsityksen mukaan eheyttää eli suoristaa ihmisen seksuaalisuuden alueen "vinoutumiksi" tulkittuja ominaisuuksia.

Suomessa uskonnollisia eheytyskursseja järjestää muun muassa Suomen Elävät Vedet -yhdistys (ent. Aslan). Heidän kantansa tosin on, ettei Suomen elävillä vesillä ole "eheyttämistekniikkaa", jolla homoista "käännytettäisiin" heteroita. Yhdistyksen mukaan jotkut sen toimintaan osallistuneet kertovat, että sielunhoitoprosessin jälkeen heidän homoeroottiset reaktionsa ovat muuttuneet spontaanisti, eivät pakottamalla. Kurssien puolustajat ovat vastanneet, että he pyrkivät eheyttämään vain niitä homoseksuaaleja, jotka haluavat eheytyä.

Indonesiassa muslimit käyttävät sairaiden parantamiseen manausta muistuttavaa rituaalia *ruqyahia*, mutta sitä on käytetty myös homoseksuaalien eheytykseen. Sen väitetään karkottavan demoneita, joiden katsotaan aiheuttavan homoseksuaalisuutta. Ihmisoikeusjärjestöjen mukaan tällaisiin hoitoihin hakeutuneiden määrä on kasvanut tasaisesti vuodesta 2016 lähtien.

### Tulokset

Jotkut potilaat kertovat muuttuneensa eheytyshoitojen seurauksena heteroseksuaalisemmiksi. Esimerkiksi Joseph Nicolosi väitti 1990-luvulla kyenneensä parantamaan kolmasosan homoseksuaalisista potilaistaan ja lisäksi kohentaneen yhden kolmasosan heteroseksuaalisia toimintoja. Hän ei kuitenkaan halunnut esittää väitteilleen todennettavia todisteita. Eheytyshoitojen arvostelijat eivät ole hyväksyneet parantuneilla tehtyjen kyselyjen metodologiaa, päätelmiä ja objektiivisuutta. Fysiologisissa kiihottumiskokeissa on toistuvasti havaittu, että parantumisestaan kertoneet eivät hoidon jälkeenkään kiihotu heteroseksuaalisesti vaan edelleen homoseksuaalisesti. Parantuneiksi itseään kutsuvat kertovat sen sijaan muutoksista omassa identiteetissään, huomionsa kohdistumisessa ja käyttäytymisessään.

Laillisuus
----------

Eheytyshoitojen laillisuus maittain:
  Kielletty eheytyshoidot seksuaalisen suuntautumisen tai sukupuolikäsityksen muuttamiseksi
  Lääketieteen ammattilaisten on kielletty suorittaa eheytyshoitoja
  Kielletty eheytyshoidot osalla hallintoalueista
  Eheytyshoitojen kielto käsitteillä tai suunnitteilla
  Ei kieltoja
Yhdysvaltain kaupungit ja piirikunnat, joissa alaikäisten eheytyshoidot on kielletty:
  Kielletty
Muut värit, ei kielletty.

* Uusi-Seelanti: kielletty. Järjestäminen on ollut rangaistavaa heinäkuusta 2021 lähtien.
* Saksa: kielletty alaikäisiltä toukokuusta 2020.
* Malesia: laillista ja valtion tukemaa. Vuonna 2017 maan hallitus antoi tukensa eheytyshoidoille.
* Taiwan: kielletty vuodesta 2017 lähtien. Lääkärit ja psykologit, jotka osallistuvat eheytyshoitojen järjestämiseen, voivat saada enimmillään 500 000 dollarin sakkoihin.
* Yhdysvallat: kielletty kokonaan 20 osavaltiossa, viidessä osavaltiossa ja Puerto Ricossa kielto on paikallinen esimerkiksi piirikuntatasolla.
* Malta: kielletty vuonna 2016; ensimmäisenä maana Euroopassa.
* Brasilia: vuonna 1999 Brasilian psykologiliitto kielsi jäseniään osallistumasta eheytyshoitoihin. Vuonna 2017 brasilialainen tuomari otti kantaa psykologiliiton kieltoa vastaan, mikä johti mielenosoituksiin.
* Kiina: tapauskohtainen. Suurin osa seksuaali- ja sukupuolivähemmistöistä lähetetään erilaisiin näennäistieteellisiin laitoksiin. Henanissa oikeus määräsi vuonna 2017 julkisen sairaalan maksamaan korvauksia ja julkaisemaan anteeksipyynnön.
* Espanja: kielletty viiden itsehallintoalueen alueella. Vuonna 2019 maan terveysministeri otti kielteisen kannan eheytyshoitoihin.

Vastustus
---------

### Syytöksiä toimimattomuudesta ja haitallisuudesta

Psykoanalyysi, psykiatria ja psykologian valtavirta ovat irtisanoutuneet eheytymisterapiasta vuoden 1973 jälkeen, jolloin Yhdysvaltain psykiatriyhdistys APA poisti homoseksuaalisuuden sairausluokituksesta ja jonka päätöstä Yhdysvaltain psykologiyhdistys APA seurasi pian.

Kansainvälisesti vaikutusvaltaisin mielenterveysalan ammattilaisten järjestö APA hylkää eheytymisterapiat tehottomina ja potentiaalisesti tuhoisina. APA ilmoittaa vuosien 1998 ja 2000 lausunnoissaan lisäksi, että myös esimerkiksi suuret järjestöt The American Academy of Pediatrics, The American Psychological Association ja The National Association of Social Workers ovat antaneet eheytymisterapioita vastustavat lausunnot, koska niiden edustajat ovat huolissaan terapioiden asiakkaille mahdollisesti aiheuttamista vahingoista. APA:n näkemys on saanut ylivoimaisen kannatuksen, joskin hyvin pieni psykologien, psykiatrien ja uskonnollisten ryhmien joukko vastustaa sitä. Vuonna 2009 APA julkaisi myös päätöslauselman, jossa se suosittelee mielenterveydenammattilaisille, etteivät he antaisi vääriä käsityksiä seksuaalisen suuntautumisen muutoksen tehokkuudesta lupaamalla muutosta tilanteissa, joissa henkilö kokee epämukavuutta oman tai toisten ihmisten seksuaalisen suuntautumisen suhteen. 

APA:n presidentti Gerald P. Koocher totesi vuonna 2006 NARTHin tulkinnan mukaan, että hänen järjestöllään ei ole mitään eheytymisterapiaa vastaan, jos se tehdään potilaan omasta toiveesta ja aidosta muutoshalusta. Hänen mukaansa terapeutin velvollisuus on aina kunnioittaa potilaan valintaa ja auttaa potilaita saavuttamaan päämääränsä. Hänen mukaansa kuitenkin kun kyseessä on seksuaalinen suuntautuminen, terapeutin on oltava varma siitä, että potilaan halu muuttua ei johdu ympäröivän homofobisen yhteisön asettamista paineista, koska terapia ei muuta sosiaalisia ennakkoluuloja. Koocherin mukaan lisäksi potilaan on ymmärrettävä, että seksuaalisen suuntautumisen muuttamiseen tähtäävien terapioiden toimimisesta ei ole olemassa tieteellistä näyttöä ja että ne voivat jopa olla psyykkisesti vahingollisia.

Maailman terveysjärjestön Yhdysvaltojen osasto Pan American Health Organisation (PAHO) julkaisi keväällä 2012 kannanoton, jonka mukaan seksuaalista suuntautumista muuttavat "terapiat" ovat vailla lääketieteellistä perustaa ja uhkaavat terveyttä.

Yhdysvaltalainen vuonna 1976 perustettu eheyttämisjärjestö Exodus International, joka kutsui itseään suurimmaksi ja vanhimmaksi homoseksuaaleja kristinuskon avulla eheyttäväksi järjestöksi, lopetti toimintansa kesäkuussa 2013 ja pyysi anteeksi toimintaansa. Exoduksen puheenjohtaja Alan Chambers myönsi olleensa osa "tietämättömyyden järjestelmää".

### Kieltopyrkimyksiä

Euroopan parlamentti kehotti jäsenvaltioitaan vuonna 2018 kieltämään eheytyshoidot. Euroopan unionin jäsenvaltioista eheytyshoidot ovat kokonaan kieltäneet Malta vuonna 2016 ja Ranska vuonna 2022.

Suomen evankelis-luterilainen kirkko on ottanut eheytyshoitoihin virallisesti kielteisen kannan vedoten ihmisoikeuksiin. Kyselyn*selvennä* mukaan kolmasosa kirkolliskokouksen edustajista kannattaa eheytyshoitojen kieltämistä ja siihen tähtäävää Ehjänä syntynyt -kansalaisaloitetta vuonna 2021.

Vuonna 2017 Englannin kirkko otti kielteisen kannan eheytyshoitoja kohtaan ja vaati Yhdistyneen kuningaskunnan hallitusta kieltämään sen. Yorkin arkkipiispa, John Sentamu, sanoi, että eheytyshoito on teologisesti epälooginen ja sen järjestäminen pitäisi kieltää mahdollisimman nopeasti.

Vuonna 2019 mormonikirkko päätti olla vastustamatta Utahiin kaavailtua eheytyshoitojen kieltoa. Mormonit kuitenkin uskovat, että homoseksuaalit voivat käyttää rukoilua "navigoidakseen elämän haasteiden keskellä", mutta sillä ei voi muuttaa seksuaalista suuntautumista.

Suomen Psykiatriyhdistys julkaisi maaliskuussa 2021 eheytymisterapioiden vastaisen kannanoton, jossa se totesi niiden olevan psykiatrisen ammattietiikan vastaista toiminta ja siten kehotti jäseniään olemaan osallistumatta eheytyshoitojen toteuttamiseen ja olemaan suosittelematta niitä terveydenhuollon ulkopuolellakaan.

Seta on vaatinut kursseja lopetettaviksi ja esittänyt ensimmäisen kerran vuonna 2008, että eheytystoiminta kiellettäisiin lailla.

Eheytyshoitojen kriminalisointia ajava kansalaisaloite *Ehjänä syntynyt* keräsi vuonna 2021 hieman yli kuukaudessa vaadittavat 50 000 allekirjoitusta ja eteni saman vuoden elokuussa eduskunnan käsittelyyn. Aloite kaatui, kun sosiaali- ja terveysvaliokunta lopetti sen käsittelyn.

*Ehjänä syntynyt* -kansalaisaloitteen tekijät*lähde?* aloittivat huhtikuussa 2023 uuden eheytyshoitojen kriminalisoimista vaativan kansalaisaloitteen nimellä *Rikkomaton - kielletään eheytyshoidot*. Se keräsi vaadittavat 50 000 nimeä kesäkuussa.

Katso myös
----------

* Ex-gay-liike

Lähteet
-------

* Ariel Shidlo, Michael Schroeder, Jack Drescher (toim.): *Sexual Conversion Therapy: Ethical, Clinical and Research Perspectives*. The Haworth Medical Press, 2001. ISBN 0-7890-1910-8.

### Viitteet

1. ↑  Madison Higbee, Eric R. Wright, Ryan M. Roemerman: Conversion Therapy in the Southern United States: Prevalence and Experiences of the Survivors.  *Journal of Homosexuality*, 21.3.2022, 69. vsk, nro 4, s. 612–631. doi:10.1080/00918369.2020.1840213. ISSN 0091-8369. Artikkelin verkkoversio.  en
2. ↑  Douglas C. Haldeman: *Introduction: A history of conversion therapy, from accepted practice to condemnation.*, s. 3–16. Washington: American Psychological Association, 2022. ISBN 978-1-4338-3711-1, 978-1-4338-3712-8. Teoksen verkkoversio (viitattu 7.12.2023). en
3. 1 2 3  Beckstead, A. Lee: "Cures versus Choices: Agendas in Sexual Reorientation Therapy" (teoksessa *Sexual Conversion Therapy*, 2001, s. 87–90, 93, 103.)
4. 1 2 3 4  Kauth, Michael. R. (toim. McAnulty, Richard D. & Burnette, M. Michele): "Sexual Orientation and Identity", *Sex and Sexuality, osa 1.*, s. 161–162. Praeger, 2006. ISBN 0-275-98581-4.
5. 1 2  Forstein, Marshall: "Overview of Ethical and Research Issues in Sexual Orientation Therapy" (teoksessa *Sexual Conversion Therapy*, 2001, s. 167–169.)
6. ↑  Lumikallio, Katrina: Raportti ehetysideologiasta (PDF) *finnqueer.net*.  13.4.2007. Viitattu 24.3.2010.
7. ↑  Kangasniemi, Tuomas: Aslan etsii lääkkeitä hetero- ja homofobiaan *Cross Section 2008*. Viitattu 24.3.2010.
8. ↑  Vastine HS:n kuukausiliitteessä 6.10. julkaistuun juttuun Aslanin kesäseminaarista  9.10.2012. Aslan Ry.  Arkistoitu 2.10.2016. Viitattu 19.10.2012.
9. ↑  Johnson, Emily: Islamic exorcisms used as a 'cure' for homosexuality in Indonesia *USA Today*.  8.11.2019. Viitattu 26.10.2021. (englanniksi)
10. ↑  Nya Zeeland gör omvändelseterapi straffbart *hbl.fi*. Viitattu 26.10.2021. (ruotsiksi)
11. ↑  Fitzsimons, Tim: Germany is 5th country to ban conversion therapy for minors *NBC News*. Viitattu 26.10.2021. (englanniksi)
12. ↑  The country that openly supports gay conversion therapy *The Independent*.  14.2.2017. Viitattu 26.10.2021. (englanniksi)
13. ↑  MOHW: conversion therapy could be banned as early as March *Taiwan News*.  2.1.2017. Viitattu 26.10.2021. (englanniksi)
14. ↑  Movement Advancement Project. Conversion "Therapy" Laws *lgbtmap.org*. Viitattu 26.10.2021. (englanniksi)
15. ↑  The Dark History Of Gay Conversion Therapy  13.12.2016. NowThis World. Viitattu 26.10.2021. (englanniksi)
16. ↑  Brazilian judge approves 'gay conversion therapy', sparking national outrage *The Guardian*.  19.9.2017. Viitattu 26.10.2021. (englanniksi)
17. ↑  Many LGBT people in China forced into illegal 'conversion therapy': groups *Reuters*.  21.11.2019. Viitattu 26.10.2021. (englanniksi)
18. ↑  China Court Rules Against Forced Conversion Therapy *Human Rights Watch*.  10.7.2017. Viitattu 26.10.2021. (englanniksi)
19. ↑  Ramón Mendos, Lucas: Curbing Deception: A world survey on legal regulation of so-called "conversion therapies" (s. 92-95) *ILGA World*. Viitattu 26.10.2021. (englanniksi)
20. ↑  Spain's health minister calls for end to gay 'conversion therapy' *Reuters*.  3.4.2019. Viitattu 26.10.2021. (englanniksi)
21. ↑  Eheytysliike: Jumala palaa psykologiseen teoriaan Finnqueer. Viitattu 3.2.2007.
22. 1 2 3  Position Statement American Psychiatric Association 1998/2000. Viitattu 3.2.2007.
23. ↑  About APA American Psychiatric Associoation. Viitattu 3.2.2007.
24. ↑  Resolution on Appropriate Affirmative Responses to Sexual Orientation Distress and Change Efforts American Psychiatric Associoation. Viitattu 17.12.2014. (englanniksi)
25. ↑  President Koocher Says the American Psychological Association Has No Disagreement With the Treatment of Unwanted Homosexual Attraction NARTH. Viitattu 3.2.2007.
26. ↑  "APA Denies any retreat on gay therapy" The Washington Times.
27. ↑  "Therapies" to change sexual orientation lack medical justification and threaten health  17.5.2012. Pan American Health Organization. Viitattu 17.7.2012. (englanniksi)
28. ↑  Kataja-Lian, Marika: Homoseksuaaleja "eheyttänyt" kansainvälinen järjestö pyysi anteeksi ja lopetti toimintansa *Yle Uutiset*.  20.6.2013. Viitattu 12.7.2022.
29. ↑  Määttänen, Jussi: Tästä on kyse "homojen eheyttämisessä", joka johti myräkkään Pori Jazzin ympärillä *Helsingin Sanomat*.  8.6.2018. Viitattu 12.7.2022.
30. ↑  Pöllänen, Raisa: Malta kieltää seksuaalivähemmistöille suunnatut "eheytyshoidot" *Yle Uutiset*.  7.12.2016. Viitattu 12.7.2022.
31. ↑  Himanen, Jari: Ranska kriminalisoi eheytyshoidot *Iltalehti*.  27.1.2022. Viitattu 12.7.2022.
32. ↑  Pyrhönen, Kari: Kirkolta tiukka julistus sateenkaarinuorten tueksi: Eheytyshoidot ovat hengellistä väkivaltaa *MTV Uutiset*.  24.6.2021. Viitattu 27.10.2021.
33. ↑  Juusela, Pauli: Kolmannes kirkolliskokousedustajista tukee eheytyshoitoja vastustavaa kansalaisaloitetta *Kirkko ja kaupunki*.  5.8.2021. Viitattu 27.10.2021.
34. ↑  Sherwood, Harriet: Church of England demands ban on conversion therapy *The Guardian*.  8.7.2017. Viitattu 26.10.2021. (englanniksi)
35. ↑  Mccombs, Brady: Utah banning ‘conversion therapy’ with Mormon church backing *ABC News*.  28.11.2019. Viitattu 26.10.2021. (englanniksi)
36. ↑  Suomen Psykiatriyhdistyksen kannanotto eheytyshoitoihin  11.3.2021. Suomen Psykiatriayhdistys. Viitattu 12.7.2022.
37. ↑  Setan linjaukset seksuaalisen suuntautumisen, sukupuoli-identiteetin tai sukupuolen ilmaisun muuttamiseen tähtääviin toimenpiteisiin puuttumisesta ja niiden ennaltaehkäisystä Seta. Viitattu 12.7.2022.
38. ↑  Koivistoinen, Viivi: Eheytyshoitojen kriminalisointia ajava kansalaisaloite etenee eduskunnan käsittelyyn *Yle Uutiset*.  23.8.2021. Viitattu 26.10.2021.
39. ↑  Lehtonen, Veli-Pekka: Kansalaisaloite eheytys­hoitojen kriminalisoinnista jämähti edus­kuntaan, valio­kunta lopetti asian käsittelyn *Helsingin Sanomat*.  22.2.2023. Viitattu 4.6.2023.
40. ↑  Kansalaisaloite eheytyshoitojen kieltämiseksi etenee eduskuntaan *Yle Uutiset*.  4.6.2023. Viitattu 4.6.2023.